โตสบายๆ ไปกับ SPA - หุ้นไทยที่นำสปาไทยไปสู่สปาโลก - FINNOMENA
การนวดแผนไทยเป็นรูปแบบการนวดของประเทศไทยที่ได้รับความนิยมจากนักท่องเที่ยวและคนไทยด้วยกัน วันนี้เราจะมาพูดถึงหุ้นที่ทำธุรกิจให้บริการนวด นั่นก็คือ SPA ซึ่งดำเนินธุรกิจทำสปาไทยกันครับ
20 มิ.ย. 2561

เป็นที่รู้จักกันอย่างแพร่หลายว่าประเทศไทยเป็นประเทศที่มีธุรกิจบริการดีเยี่ยมในราคาสบายกระเป๋า ไม่ว่าจะเป็นร้านอาหาร โรงแรม โรงพยาบาล แต่ยังมีอีกธุรกิจหนึ่งที่ถือเป็นจุดเด่นของประเทศไทย นั่นก็คือธุรกิจบริการนวดนั่นเอง
การนวดแผนไทยเป็นรูปแบบการนวดของประเทศไทยที่ได้รับความนิยมจากนักท่องเที่ยวและคนไทยด้วยกัน เราจะเห็นร้านนวดแทบทุกที่ ตั้งแต่ร้านนวดตามตึกแถวยันศูนย์บริการนวดระดับหรูหราในโรงแรม
วันนี้เราจะมาพูดถึงหุ้นที่ทำธุรกิจให้บริการนวด ที่จดทะเบียนอยู่ในตลาดหลักทรัพย์แห่งประเทศไทยกันครับ นั่นก็คือ บริษัท สยามเวลเนสกรุ๊ป จำกัด (มหาชน) หรือ SPA ซึ่งดำเนินธุรกิจทำสปานั่นเอง
SPA เป็นผู้ดำเนินธุรกิจด้านสปาเพื่อสุขภาพ และธุรกิจที่เกี่ยวเนื่องกับธุรกิจสปา
ธุรกิจของ SPA แบ่งเป็น 4 กลุ่ม คือ
1) ธุรกิจสปา ส่วนนี้สร้างรายได้ให้ SPA มากที่สุด
2) ธุรกิจโรงแรมและร้านอาหาร ส่วนนี้ SPA ไม่ได้เน้นมากนัก
3) ธุรกิจการจำหน่ายผลิตภัณฑ์สปา ส่วนนี้คือการใช้พื้นที่ภายในร้านให้เกิดประโยชน์ นอกจากจะให้แ ขกนั่งรอแล้วยังทำเป็นพื้นที่ขายของไปในตัวด้วย
4) กิจการโรงเรียนเกี่ยวกับการนวดแผนไทย ส่วนนี้ทำเพื่อให้หมอนวดของ SPA มีใบประกาศว่าได้ผ่านการเรียนนวดแล้ว และเพื่อควบคุมคุณภาพต่อไป
ในปัจจุบัน SPA มีสปาเปิดให้บริการรวมด้วยกันทั้งหมด 41 สาขา
ธุรกิจของ SPA แบ่งออกเป็น 3 แบรนด์ คือ
1) Let’s Relax 27 สาขา
2) RarinJinda Wellness Spa 3 สาขา
3) บ้านสวนมาสสาจ 11 สาขา
แบรนด์ทั้ง 3 ของ SPA, ที่มา: SET Opp Day
สาขาของ SPA, ที่มา: SET Opp Day
แต่หุ้น SPA เป็นที่น่าสนใจและได้รับความนิยมอย่างมากกับนักลงทุนไทย เพราะ SPA เป็นหุ้นตัวหนึ่งที่อยู่ในเทรนด์ใหญ่ คือ นักท่องเที่ยวจีนไหลเข้าประเทศไทยอย่างต่อเนื่องทุกปี ซึ่งจำนวนนักท่องเที่ยวจีนนั้นเรียกได้ว่า ‘มหาศาล’ โดยประเทศไทยมีนักท่องเที่ยวรวม 35 ล้านคนในปีที่แล้ว
จำนวนนักท่องเที่ยวที่มาประเทศไทย, ที่มา: SET Opp Day
เพราะ SPA สามารถปรับตัวให้เข้ากับเทรนด์นักท่องเที่ยวได้เป็นอย่างดีทำให้ SPA มีรายได้และกำไรดังนี้
ปี รายได้รวม (ล้านบาท) กำไรสุทธิ (ล้านบาท)
2558 544 106
2559 739 (เติบโต 35.8%) 141 (เติบโต 33%)
2560 962 (เติบโต 30.2%) 175 (เติบโต 24%)
SPA ถือเป็นธุรกิจที่ได้ใช้ความเป็นไทย แล้วขายบริการที่มีคุณภาพได้ดีมาก ปัจจุบัน SPA มีสาขา 41 สาขา และมีมูลค่าหลักทรัพย์ตามราคาตลาดเกินหมื่นล้านเป็นที่เรียบร้อย
การเติบโตทางรายได้ของ SPA, ที่มา: SET Opp Day
แต่ปัจจัยการเติบโตที่สำคัญอีกตัวหนึ่งของ SPA คือ การขายสาขา (Franchise) ไปในต่างประเทศอย่างประเทศจีนที่มีประชากรเป็นพันล้านคน โดยปกติ SPA จะตั้งเป้าขยาย 10 สาขาต่อปี แต่เพราะเป็นการขายสาขา ทำให้ SPA สามารถขยายได้มากกว่านั้นโดยไม่ต้องใช้เงินลงทุนเอง ซึ่งสิ่งนี้เป็นปัจจัยที่น่าติดตาม
โดยสรุปแล้ว SPA ถือเป็นธุรกิจที่อยู่ในเทรนด์ ตอนนี้มีการขยายสาขาในรูปแบบ Franchise ทำให้สามารถขยายสาขาได้มากขึ้นและเร็วกว่าเมื่อก่อน ทำให้นอกจากจะได้รับความนิยมโดยคนที่รักการนวดแล้ว SPA ยังเป็นที่นิยมของนักลงทุนอีกด้วย
อย่างไรก็ดี นักลงทุนควรศึกษาปัจจัยอื่นเพิ่มเติมเพื่อประกอบการตัดสินใจลงทุนครับ
ข้อมูลอ้างอิง:
https://www.finnomena.com/stock/spa
https://www.set.or.th/set/factsheet.do?symbol=SPA&ssoPageId=3&language=th&country=TH
รูปภาพจาก:
http://setlive.thailivestream.com/data-file/events/pdf/290318161751-Oppday-SPA.pdf
—————————-
Vithan Minaphinant
Securities Investment Analyst (IA)
ตรวจทานบทความ
คำเตือน
ผู้ลงทุนต้องทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน
ผลการดำเนินงานในอดีตมิได้เป็นสิ่งยืนยันผลการดำเนินงานในอนาคต
ผู้เขียนบทความนี้มิได้รับค่าตอบแทนหรือมีส่วนได้ส่วนเสียกับบริษัทที่กล่าวถึงในบทความนี้แต่อย่างใด
ข้อมูลและการคาดการณ์ที่ปรากฏในบทความนี้จัดทำขึ้นจากแหล่งข้อมูลในอดีตร่วมกับการวิเคราะห์ปัจจัยพื้นฐาน แต่ทั้งนี้ไม่อาจรับรองความสมบูรณ์แท้จริงและความแม่นยำของการวิเคราะห์ข้อมูลในอนาคตได้
  แท็ก:
แชร์บทความ:
ผู้เขียน
On One Way
On One Way คิดว่าการ Focus กับสิ่งที่ทำอยู่เป็นสิ่งสำคัญ On One Way จึงพยายามไม่หลุด Focus ในเรื่องที่ตัวเองคิดว่าสำคัญ เช่น การลงทุน การเรียนรู้สิ่งใหม่ และการเปิดรับประสบการณ์ใหม่